কল্পিত সুপার হিরো আর সমসাময়িক বিশ্বরাজনীতির হিরোদের প্রতিকৃতি নিয়ে মিশ্রমাধ্যমে প্রিন্ট করেছেন শিল্পী। এ চিত্রটির শিরোনাম গল্প এবং গল্পের পর। সুপারম্যান, ব্যাটম্যান, স্পাইডারম্যান, গডজিলাদের সঙ্গে এক কাতারে আছেন রোনাল্ড রিগ্যান, পিতা-পুত্র দুই বুশ, ওবামা, লাদেন, মোল্লা ওমর, জাওয়াহিরি প্রমুখের অবয়ব। অবয়বের ভেতরেই লেখা হয়েছে বীরত্ব, যখন পাগলামিতে পরিণত হয়! সমসাময়িক বিশ্বপরিস্থিতির দিকে তাকালে আমরা দেখতে পাই – এত হানাহানি, জাতিতে জাতিতে সংঘাত, একই দেশে ভিন্নমতের প্রতি অশ্রদ্ধা থেকে গৃহযুদ্ধ – এসব তো বন্ধ হচ্ছে না। ‘শান্তির লালিত বাণী যেথায় শোনাইবে ব্যর্থ পরিহাস’ রবীন্দ্রনাথের এ-বাণী যেন অমোঘ হয়ে ওঠে বিশ্বপরাশক্তির হিরোইজমে। শ্রেষ্ঠত্ব অর্জনের ইঁদুরদৌড়ে মানবতা হয়ে ওঠে অসহায়। এই পরিস্থিতিটা শিল্পী তুলে ধরেছেন হিরোদের কর্মকাণ্ডের অন্তরায় শূন্যতার দিকনির্দেশ করেই।